Tliet partiti għat-timijiet nazzjonali waqt kamp ta' taħriġ It-team nazzjonali Malti tal-kbar u dak ta' Taħt il-21 sena se jkunu qed jieħdu sehem f'kamp ta' taħriġ ta' għaxart ijiem li se jinkludi numru ta' partiti ta' ħbiberija bi tħejjija għall-impenji kompetittivi internazzjonali li ġejjin tagħhom. Id-dettalji ngħataw mill-president tal-Malta FA, Bjorn Vassallo, waqt il-Kunsill tal-MFA nhar it-Tlieta. Is-Sur Vassallo qal li Devis Mangia se jkun qed jiggwida lit-team nazzjonali tal-kbar għal kamp ta' taħriġ fl-Awstrija bejn is-27 ta' Mejju u s-7 ta' Ġunju. Matul iż-żjara tagħhom fl-Awstrija, it-team nazzjonali se jkun qed jilgħab partiti ta' ħbiberija kontra l-Irlanda ta' Fuq, il-Kosovo u l-Kazakstan. Min-naħa l-oħra, it-team nazzjonali Malti ta' taħt il-21 sena, taħt il-gwida ta' Gilbert Agius, se jivvjaġġa lejn is-Slovenja għal kamp ta' taħriġ fl-istess dati. Matul iż-żjara tagħhom fis-Slovenja huma se jilagħbu wkoll partiti ta' ħbiberija kontra l-team nazzjonali tal-Qatar ta' Taħt it-23 sena u l-Bosnia Herzegovina li se jgħinu lil Agius biex jgħin lit-team jipprepara għall-ewwel partiti ta' kwalifikazzjoni għall-Kampjonati Ewropej ta' taħt il-21 sena li se jkunu qed jintlagħbu f'Settembru. Tħabbar ukoll li l-t-team nazzjonali Malta ta' taħt id-19-il sena se jilgħab żewġ logħbiet ta' ħbiberija kontra San Marino f'Ġunju. Fir-rigward tat-team nazzjonali tan-nisa, Mark Gatt se jmexxi l-iskwadra tiegħu f'żewġ partiti ta' ħbiberija f'Ġunju. Fil-fatt, it-team nazzjonali tan-nisa se jkun qed jilgħab żewġ logħbiet ta' ħbiberija kontra l-Montenegro, bl-ewwel waħda skedata għall-10 ta' Ġunju u t-tieni waħda tliet ijiem wara. Iż-żewġ partiti se jintlagħbu fis-Centenary Stadium f'Ta' Qali.